ØKOKRIM har tatt ut tiltale mot en tidligere salgssjef for Øst-Europa i Kongsberg Defence Communications (KDC) for grov økonomisk utroskap, hvitvasking og grov skatteunndragelse. Korrupsjonsiktelsen mot Kongsberg Gruppen ASA og Kongsberg Defence & Aerospace AS er henlegges etter bevisets stilling.
ØKOKRIM har etterforsket mistanker om grov korrupsjon knyttet til leveranser av kommunikasjonsutstyr fra Kongsberg-gruppen til offentlige instanser i Romania i perioden 2000-2008. Etterforskningen har avdekket omfattende økonomisk utroskap. Tiltalen omfatter også hvitvasking (selvvask) og grov skatteunndragelse, men det er ikke funnet grunnlag for å reise tiltale for korrupsjon. Korrupsjonssiktelsene mot Kongsberg Gruppen ASA og dets datterselskap Kongsberg Defence & Aerospace AS henlegges derfor etter bevisets stilling. Tiltalen mot den tidligere salgssjefen gjelder "tapping" av KDC/KDA for ca 180 millioner kroner eller mer, fordekt som betalinger til agenter og en underleverandør. Pengene er benyttet til å berike salgssjefen og andre utenfor selskapet. Saken mot den tidligere salgssjefen vil bli berammet for Asker og Bærum tingrett.
Kongsberg-gruppen har samarbeidet med ØKOKRIM etter at etterforskning ble iverksatt. Saken har krevd betydelig utenlandsetterforskning, og ØKOKRIM har fått god bistand blant annet fra Romania, Sveits og Isle of Man.